Mayıs
Mən hər ildə bir mayısa 
Lap çox ümidlər bağlaram. 
Hər gələcək mayıs üçün 
Nisan ağlar, mən ağlaram.

Düşdüm çorluq biyabana, 
Sığınamam bir insana.
Gözəl mayıs ümid səna 
Hər yan ağlar, mən ağlaram!

Bax dumana - dağ başında, 
Dərdə düşmüş - gül yaşında, 
Coşmuş gözlər - yaz başında, 
Duman ağlar, mən ağlaram!

Sənsiz bir gül, ya bir şer 
Hərdən məni məmnun edir.
Sorsa bir kəs dərdin nədir? 
Soran ağlar, mən ağlaram!

Açmazmı gül sağda, solda, 
Görünməzmi bəyaz alda?! 
Sənsiz böylə, yan yolda, 
Qalan ağlar, mən ağlaram!

Olmadan axşam əzanı,
Yola çıxart yol azanı.
Kəsmiş yolu dərd tufanı, 
Karvan ağlar, mən ağlaram!

Səccadəyə alın sürtən, 
Birlikdə bir cənnət görən, 
Haqq yolunda Xəlil verən 
Qurban ağlar, mən ağlaram!

Boş çıxarsa bunca əmək, 
Babalarca bu nə demək?! 
Qədərmidir, yoxsa fələk, 
Duyan ağlar, mən ağlaram!

Xoş hər mayıs batmaz yasa, 
Hər zamanmı mənə taza?!
O gün də bir gün olmasa, 
Vicdan ağlar, mən ağlaram!
1916-cı ilin şeirləri